 WYCLIFFE NYABERI Na BENSON MATHEKA KIONGOZI wa Azimio la Umoja One Kenya, Raila Odinga, amesisitiza kuwa hana nia ya kugawana mamlaka na Rais William Ruto akisema Serikali ya Kenya Kwanza imejaa tope la ufisadi, kiburi na ubaguzi. Bw Odinga alipuuza madai ya Rais Ruto na washirika wake kwamba Azimio inashinikiza mazungumzo kwa lengo la kujiunga na serikali kupitia mlango wa nyuma. Akizungumza akiwa Kaunti ya Kisii mnamo Jumapili, kiongozi huyo wa ODM alikosoa utawala wa Kenya Kwanza na kusema kuwa iwapo Rais Ruto ataendelea kutawala kwa kujipiga kifua, hatafaulu kutimiza ahadi zake kwa wananchi. “Siwezi kuwa na handisheki na Ruto. Sitaki kwa sababu nikifanya hivyo nitalichafua jina langu. Utawala wake umejaa kashfa na ufisadi. Umeiba lakini ujue Kenya si yao peke yao. Ni yetu sote,” Bw Odinga alisema. Alilaumu Serikali ya Kenya Kwanza kwa kutoza Wakenya ushuru wa juu ambao umewafanya wananchi kuwa na maisha magumu. “Kila kitu kinatozwa ushuru mkubwa mchana na usiku. Lakini wanapeleka wapi kodi hiyo? Ushuru huo unafaa kutumiwa kwa busara kujenga shule, kununua dawa za hospitalini na mambo mengine ambayo yanaweza kuwafaidi Wakenya,” Bw Odinga alilalamika. Huku wafuasi wa rais wakisema kuwa gharama ya maisha itapunguzwa tu kwa kuwapa wakulima pembejeo kama vile mbolea ya bei nafuu, Bw Odinga alidai kuwa mbolea ambayo inatolewa na serikali kwa wakulima ilitolewa kama msaada na nchi ya Urusi. Alisema ni jambo la kusikitisha kwamba baadhi ya jamii zinaachwa nje ya teuzi za serikali kwa sababu hazikuunga mkono Serikali ya Kenya Kwanza. Alisema Kenya ni nchi ya kidemokrasia na ni lazima maeneo yote yajumuishwe katika serikali ili kila jamii ihisi kuwa sehemu ya taifa hili. Viongozi walioandamana na Bw Odinga ni pamoja na Seneta wa Nyamira Okong’o Omogeni, Mbunge Clive Gisairo (Kitutu Masaba), Anthony Kibagendi (Kitutu Chache Kusini), Obadiah Barongo (Bomachoge Borabu) Irene Mayaka (Mbunge Mteule-ODM), Dorice Aburi (Mwakilishi wa Wanawake Kisii), Charles Onchoke (Bonchari) miongoni mwa viongozi wengine. Viongozi hao walizidisha wito kwa serikali kuweka mikakati ya kuwaepushia Wakenyagharama ya juu ya maisha. Waziri huyo mkuu wa zamani alisema hakuna vitisho vyovyote vinavyoweza kumfanya yeye na washirika wake kulegeza kamba katika juhudi zao za kutetea haki za Wakenya. Rais Ruto alisema hatakubali mazungumzo yenye mwelekeo wa “handisheki” na kwamba “atakalia ngumu” mrengo wa upinzani.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  